“ซาอุฯ” เล็งหั่นราคาขายน้ำมันลูกค้า “เอเชีย” หลังดีมานด์จีนหด
“ซาอุดีอาระเบีย” เล็งปรับลดราคาขายน้ำมันให้ลูกค้า “เอเชีย” ช่วงเดือนม.ค.66 ต่ำสุดในรอบ 10 เดือน หลังดีมานด์จีนหด เซ่นมาตรการซีโร่ โควิด ผนวกกับแนวโน้มน้ำมันจากรัสเซียทะลักเข้าตลาดเอเชียมากขึ้น
“ซาอุดีอาระเบีย” เล็งปรับลดราคาขายน้ำมันให้ลูกค้า “เอเชีย” ช่วงเดือนม.ค.66 หลังดีมานด์จีนหด-น้ำมันจากรัสเซียทะลักเข้าสู่ตลาดเอเชียมากขึ้น
29 พ.ย. 2565

ซาอุดีอาระเบีย ซึ่งเป็นผู้ส่งออกน้ำมันรายใหญ่ของโลกอาจปรับลดราคาน้ำมันดิบสำหรับส่งออกไปยังตลาดเอเชียในเดือนม.ค. หลังจากการซื้อขายในตลาดสปอตของตะวันออกกลางซบเซาลงจากความกังวลด้านอุปสงค์ที่ชะลอตัวในจีนและปริมาณน้ำมันดิบรัสเซียที่เพิ่มสูงขึ้นในเอเชียหลังวันที่ 5 ธ.ค.
โดยผลสำรวจของรอยเตอร์ระบุว่า ซาอุดีอาระเบียอาจลดราคาขายน้ำมันอย่างเป็นทางการ (OSP) สำหรับราคาน้ำมันดิบประเภท Arab Light ลงประมาณ 2 ดอลลาร์/บาร์เรลจากเดือนที่แล้ว ตามการเปลี่ยนแปลงราคาของตลาดน้ำมันดูไบ ซึ่งการปรับลดราคาน้ำมันในครั้งนี้จะทำให้ราคาน้ำมันในเดือนม.ค. 2566 แตะระดับต่ำสุดในรอบ 10 เดือน
ผู้ตอบแบบสำรวจรายหนึ่งกล่าวว่า “อุปสงค์จากจีนที่ลดลงซึ่งเป็นผลจากการดำเนินมาตรการยับยั้งการแพร่ระบาดของโรคโควิด-19 เป็นวงกว้าง และแนวโน้มที่น้ำมันดิบจากรัสเซียจะหลั่งไหลเข้าสู่ตลาดเอเชียมากขึ้นนั้น ได้ส่งผลกระทบต่อตลาด”
ทั้งนี้ ยอดผู้ติดเชื้อโควิด-19 รายวันที่กำลังเพิ่มสูงขึ้นของจีนซึ่งเป็นผู้นำเข้าน้ำมันดิบรายใหญ่ที่สุดในโลก ได้กระตุ้นให้เจ้าหน้าที่ท้องถิ่นดำเนินมาตรการคุมเข้มโควิด-19 เพื่อสกัดกั้นการระบาด ซึ่งได้บดบังแนวโน้มการฟื้นตัวของอุปสงค์ด้านพลังงาน
นอกจากนี้ เหล่านักวิเคราะห์ต่างพากันปรับลดคาดการณ์การบริโภคน้ำมันในจีน และคาดการณ์กันว่า อุปสงค์จะกลับฟื้นตัวขึ้นหลังจากเดือนมี.ค.2566